ยิ่งลักษณ์ปัดงบปี56ก่อหนี้สาธารณะเพิ่ม
นายกรัฐมนตรี ปฏิเสธ งบปี56 ก่อหนี้สาธารณะเพิ่ม ยันใช้ชำระหนี้-กระตุ้นเศรษฐกิจ
23 พ.ค. 2555

นายกรัฐมนตรี ปฏิเสธ งบปี56 ก่อหนี้สาธารณะเพิ่ม ยันใช้ชำระหนี้-กระตุ้นเศรษฐกิจ
น.ส.ยิ่งลักษณ์  ชินวัตร นายกรัฐมนตรี กล่าวถึงกรณีที่ฝ่ายวิพากษ์วิจารณ์ว่า รัฐบาลตั้งงบประมาณในปี 2556 เกรงว่า จะเป็นการก่อหนี้สาธารณะเพิ่มขึ้นว่า นายกิตติรัตน์ ณ ระนอง รัฐมนตรีว่าการกระทรวงการคลัง ได้ชี้แจงในสภาแล้วซึ่งถ้าไปดูแค่ยอดจำนวนก็จะดูเหมือนมาก แต่ความจริงแล้วไม่ใช่ บางส่วนเป็นยอดเงินที่ใช้เป็นเงินหมุนเวียนในระบบ ตัวอย่าง ที่ใช้คำว่าพักหนี้ก็เป็นลักษณะของวงจรในการที่จะพักหนี้ไม่ใช่เป็นการยกหนี้หรือเอาเงินไปแจก การพักหนี้ดังกล่าวก็เพื่อให้ประชาชนมีกำลังในการจับจ่ายใช้สอย เพราะจะเห็นว่ากำลังซื้อภายในประเทศต้องการความช่วยเหลือก็เป็นจุดหนึ่งที่รัฐบาลได้กำหนดเป็นนโยบายในการลดภาระให้กับประชาชน เมื่อสามารถลดภาระแล้วประชาชนก็จะมีกำลังในการจับจ่ายใช้สอย  สุดท้ายก็จะกลับเข้าสู่วงจรทางเศรษฐกิจ อย่าไปดูเฉพาะจำนวนวงเงินในการพักชำระหนี้ ต้องดูที่วงจรเศรษฐกิจที่จะหมุนเวียน หรือจำนวนเงิน 5 หมื่นล้านบาท ที่จะนำไปใช้ในระบบประกันภัยก็เป็นการสร้างความเชื่อมั่นให้กับนักลงทุน
เมื่อถามว่า แสดงว่านายกรัฐมนตรีมั่นใจใช่หรือไม่ว่างบประมาณที่จัดทำขึ้นจะไม่เป็นการก่อหนี้เพิ่ม น.ส.ยิ่งลักษณ์ กล่าว่า ยืนยันว่าเรารักษาวินัยการเงินการคลัง เพราะไม่เช่นนั้นเราคงไม่จัดสรรงบประมาณในการชำระหนี้ที่เกิดขึ้น และรัฐบาลเองก็ได้ใช้กรอบโครงตั้งแต่รัฐบาลชุดที่ผ่านมาได้มีการตกลงในความพยายามที่จะเข้าไปสู่ระบบวินัยการเงินการคลังที่สมดุลซึ่งก็ต้องช่วยกันจัดทำ จะเห็นว่าเจตนารมณ์ในการทำงานทั้งหมดได้พยายามที่จะนำเงินไปชำระหนี้ และบางส่วนก็นำไปเพื่อกระตุ้นเศรษฐกิจ
อย่างไรก็ตาม นายกรัฐมนตรี ไม่ตอบคำถาม ผู้สื่อข่าวว่านายวิษณุ เครืองาม อดีตรองนายกฯ ออกมาแสดงความเป็นห่วงว่าหากรัฐบาลดูแลและจัดการไม่ดีนโยบายรากหญ้าหรือประชานิยมจะหายนะ ก่อนจะเดินเข้าร่วมประชุมสภาทันที